text: Panik og trafikproblemer: Gal kvie væltede pige på legeplads
  16 maj 2016 kl. 08.35
  En undsluppen kvie tog flugten gennem Varde. Her skabte den både panik og trafikproblemer, inden den blev skudt. 
  Kvien hoppede ud af en indhegning i Vardes udkant, hvor den løb ad Vestre Landevej. Her skabte kvien trafikale problemer omkring klokken 18 søndag, oplyser Syd- og Sønderjyllands Politi til TV SYD.
  1 ko skaber køer, lyder måske lidt mærkeligt, men dog sandt. Løber på/ved Vestre Landevej vest for Varde. Vi er på vej. Vagtchefen #politidk
  Herefter fortsatte kvien sit flugtforsøg igennem en legeplads på Egernvej i Varde. Her formåede kvien at skabe panik, da den væltede en pige og trampede hende over hånden. Pigen slap heldigvis uden alvorlige skader.
  Ved legepladsen forvoldte kvien også materiel skade, da den stangede en bil, der fik både buler og ridser.
  - Kvien var ikke så stor, men den var tykpelset og arrig, fortæller vagtchef Ivan Gohr Jensen fra Syd- og Sønderjyllands Politi til TV SYD.
  Den uroskabende kvies flugt fik dog en brat ende, da en jæger skød den på en mark nord for byen.
  Den løse ko ved Varde nåede en tur rundt i nordenden af Varde by, hvor den skabte en del uro. Nu skudt på en mark nord for byen. #politidk
  Kvien var af racen skotsk højlandskvæg.
  